**Comunicat de presă**

**Ploiești, 13 aprilie 2022**

**750 de elevi de clasa a 7-a din 15 școli prahovene participă la cursuri de acordare a primului ajutor în cadrul programului de educație sanitară „Învăț și salvez”.**

**Unitățile de învățământ care se vor implica în proiecte viitoare de formare în prim ajutor vor fi dotate cu echipamente specifice ca suport pentru cursuri.**

Proiectul **„Învăț și salvez”** se derulează cu finanțare în valoare de 500.000 de lei de la OMV Petrom și cu susținerea **Consiliul Județean Prahova. Proiectul** este implementat de **Fundația pentru SMURD** în parteneriat cu **Departamentul pentru Situații de Urgență, Inspectoratul Școlar Județean Prahova** și **Școala de Subofițeri de Pompieri și Protecție Civilă "Pavel Zăgănescu" Boldești.**

Proiectul se desfășoară în perioada martie - septembrie 2022. În intervalul 4 aprilie-13 mai, elevii fiecărei clase participă la 8 ore de curs în care vor deprinde noțiuni de prim ajutor, care includ: utilizarea numărului de urgență 112, lanțul supraviețuirii, siguranța salvatorului, suportul vital de bază, manevrele de resuscitare, poziția laterală de siguranță, primul ajutor în hemoragii și traumatisme și, nu în ultimul rând, cum cei mici pot acorda primul ajutor pentru părinți și bunici (accident vascular, durere toracică, criză convulsivă, criza hipoglicemică). În cadrul proiectului, elevii și profesorii vor avea posibilitatea să devină, la rândul lor, instructori de prim ajutor pentru colegii lor.

În perioada următoare se va identifica la nivelul școlilor participante disponibilitatea pentru formarea în sistem de *educație între egali* (peer education) în ceea ce privește acordarea primului ajutor. Unitățile de învățământ care vor continua formarea în acest sistem vor fi dotate cu echipamente suport pentru cursuri. Acestea includ: ***manechin adult și copil, simulator defibrilare semiautomată și trusă de prim ajutor.*** Formarea este estimată să înceapă anul viitor.

Implementarea acestui program a fost marcată astăzi printr-un eveniment organizat la Colegiul Național ,,Nichita Stănescu”. În cadrul acestui eveniment, voluntarii Fundației pentru SMURD le-au demonstrat elevilor prezenți mai multe exerciții de acordare a primului ajutor și i-au antrenat în aplicarea manevrelor salvatoare.

La eveniment, a cărei gazdă a fost dna Carmen Argeșanu, director al Colegiului Nichita Stănescu, au participat d-nul dr. Raed Arafat (secretar de stat, șef al Departamentului pentru Situații de Urgență), d-na Alina Petrescu (director Comunicare și Sustenabilitate OMV Petrom), d-nul Tudone Dumitru (vice-președinte Consiliul Județean Prahova), d-nul Virgiliu-Daniel Nanu (prefect al Județului Prahova), d-na Ilona Cornelia Rizea (Inspector General Școlar, Inspectoratul Școlar al Județului Prahova), d-nul colonel Daniel Ionuț Enescu (Comandant, Școala de Subofițerii de Pompieri și Protecție Civilă “Paul Zăgănescu” Boldești), d-na dr. Ioana Dărămuș (Fundația pentru SMURD) - Coordonator activitate Fundație și coordonator al proiectului educațional.

“*Educarea copiilor în ceea ce privește acordarea primului ajutor trebuie să debuteze de la vârstele cele mai fragede. Având în vedere numărul mare de accidente și incidente care se înregistrează anual fie la domiciliu fie în spațiile publice, precum și importanța manevrelor de prim ajutor aplicate imediat, până la sosirea echipajelor medicale, pentru a crește șansele de supraviețuire a victimelor, existența unei mase critice de populație care să știe să acorde primul ajutor este de o importanță majoră. Prin crearea de resurse la nivelul școlii pentru formarea în manevre de prim ajutor prin educație între egali sperăm să reușim să ajungem mai repede la această masă critică”* a declarat dr Raed Arafat, secretar de stat, șef al Departamentului pentru Situații de Urgență.

*„În domeniul nostru, siguranța și sănătatea sunt prioritare și este esențial să avem grijă unii de alții. Sprijinim programul „Învăț și salvez” deoarece trebuie să învățăm de mici cum să intervenim corect, la momentul potrivit, pentru a contribui la salvarea de vieți omenești”*, a afirmat Alina Petrescu, Director Comunicare și Sustenabilitate din cadrul OMV Petrom.

**Despre Fundația pentru SMURD**

Fundația pentru SMURD este o organizație non-guvernamentală, înființată în 2006, ca persoană juridică privată, non-profit, apolitică, independentă de orice altă instituție sau persoană. Promovând transparența și profesionalismul, Fundația pentru SMURD susține, prin toate proiectele dezvoltate, activitatea Serviciului Mobil de Urgență, Reanimare și Descarcerare (SMURD). Fundația funcționează independent, contribuind la formarea unui sistem integrat de asistență medicală, tehnică de urgență și prim ajutor puternic. Activitatea Fundației se desfășoară prin intermediul unor parteneriate durabile între instituții abilitate precum Ministerul Administrației și Internelor (Inspectoratul General pentru Situații de Urgență și Unitatea Specială de Aviație), Ministerul Sănătății, administrațiile publice locale sau alte companii și organisme responsabile sau dornice să se implice în acest sens.

Fundația pentru SMURD are o experiență de peste 16 ani în dezvoltarea și implementarea de proiecte și programe de educație în domeniul primului ajutor. Doar prin intermediul caravanei ***Fii pregătit***, program implementat în parteneriat cu Departamentul pentru Situații de Urgență și Inspectoratul General pentru Situații de Urgență, în perioada 2018-2020 un număr de aproximativ 10.000 de persoane au participat în fiecare an la cursurile organizate în diverse orașe ale țării. Pregătirea în acordarea primului ajutor precum și pregătirea pentru diverse situații speciale (inclusiv dezastre-cutremur, incendii etc) sunt aspecte deosebit de importante atât pentru elevi cât și pentru profesori și părinți.

**Despre OMV Petrom**

OMV Petrom este cea mai mare companie de energie din Europa de Sud-Est, cu o producție anuală de țiței și gaze la nivel de grup de aproximativ 47 milioane bep în 2021. Grupul are o capacitate de rafinare de 4,5 milioane tone anual și operează o centrală electrică de înaltă eficiență de 860 MW. Pe piața distribuției de produse petroliere cu amănuntul, Grupul este prezent în România și țările învecinate prin intermediul a peste 780 benzinării, sub două branduri, OMV și Petrom.

Acțiunile OMV Petrom sunt tranzacționate la Bursa de Valori București și la Bursa de Valori din Londra. OMV Aktiengesellschaft, una dintre cele mai mari companii industriale listate din Austria, deține 51% din acțiunile OMV Petrom. Statul român, prin Ministerul Energiei, deține 20,6% din acțiunile OMV Petrom, iar 28,4% sunt deținute de persoane fizice și juridice.

OMV Petrom este cel mai mare contribuabil la bugetul de stat, cu circa 35 miliarde de euro reprezentând taxe, impozite și dividende plătite în perioada 2005 - 2021. În aceeași perioadă, compania a investit circa 17 miliarde euro.

Din 2007, OMV Petrom a integrat în strategia sa de business principiile responsabilității corporatiste. În perioada 2007 - 2021, compania a alocat peste 80 milioane euro pentru dezvoltarea comunităților din România, concentrându-se pe protecția mediului, educație, sănătate și dezvoltare locală.

Pe 29 iulie 2020, OMV Petrom și-a anunțat sprijinul pentru recomandările emise de Task Force on Climate-related Financial Disclosures (TCFD, Grupul operativ pentru publicarea informațiilor financiare referitoare la schimbările climatice) privind riscurile și oportunitățile asociate schimbărilor climatice.